CELEX: 52022PC0163
Language: lt
Date: 2022-04-01
Title: Pasiūlymas TARYBOS REKOMENDACIJA dėl grivinų banknotų konvertavimo į priimančiųjų valstybių narių valiutą siekiant padėti nuo karo Ukrainoje bėgantiems asmenims

EUROPOS KOMISIJA
            Briuselis, 2022 04 01
            COM(2022) 163 final
            2022/0106(NLE)
            
            Pasiūlymas
            TARYBOS REKOMENDACIJA
            dėl grivinų banknotų konvertavimo į priimančiųjų valstybių narių valiutą siekiant padėti nuo karo Ukrainoje bėgantiems asmenims
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Reaguodama į 2022 m. vasario 24 d. prasidėjusią Rusijos karinę invaziją į Ukrainą, Europos Vadovų Taryba tos pačios dienos išvadose kuo griežčiausiai pasmerkė neišprovokuotą ir nemotyvuotą Rusijos Federacijos (toliau – Rusija) karinę agresiją prieš Ukrainą ir pabrėžė, kad šiurkščiai pažeidžiama tarptautinė teisė ir JT Chartijos principai, taip pat keliama rizika saugumui bei stabilumui Europoje ir visame pasaulyje. 
               
               
                  Sąjunga išreiškė (ir tęs) tvirtą paramą Ukrainai ir jos piliečiams, susiduriantiems su precedento neturinčia Rusijos agresija. Šis pasiūlymas yra dalis Sąjungos atsako į pabėgėlių srautą dėl Rusijos karinės invazijos į Ukrainą.
               
            
            
               Nuo Rusijos invazijos į Ukrainą vos per kelias savaites į Sąjungą atvyko daugiau kaip 4 mln. žmonių. Dar nėra buvę, kad tiek atvyktų per tokį trumpą laiką. Manoma, kad šie skaičiai didės.
            
            
               Tarybos įgyvendinimo sprendimu (ES) 2022/382
                  1
                nustatyta, kad yra perkeltųjų asmenų, kurie dėl ginkluotojo konflikto priversti išvykti iš Ukrainos, masinis srautas į Sąjungą, ir pradėta taikyti perkeltųjų asmenų iš Ukrainos laikinoji apsauga. 
            
            
               Perkeltiesiems asmenims, kuriems suteikta laikinoji apsauga arba derama apsauga pagal nacionalinę teisę pagal Direktyvą 2001/55/EB
                  2
                ir Tarybos įgyvendinimo sprendimą (ES) 2022/382, skubiai reikia grynųjų pinigų esminėms išlaidoms padengti. Daugelis iš jų atvyko turėdami grivinų banknotų, bet juos labai sunku konvertuoti į priimančiosios valstybės narės valiutą. Kad apsaugotų ribotas Ukrainos užsienio valiutos atsargas, Ukrainos nacionalinis bankas sustabdė grivinų banknotų keitimą į grynuosius pinigus užsienio valiuta. Dėl didelio neapibrėžtumo, susijusio su būsimu priimančiosios valstybės narės valiutos ir grivinos kursu, kredito įstaigos de facto negali grivinų banknotų iškeisti net mažesne nei nominalioji verte.
            
            
               Valstybės narės dėjo daug pastangų, kad iš Ukrainos bėgantiems asmenims suteiktų humanitarinę pagalbą. Kelios valstybės narės siekė papildyti tokias pastangas įgyvendindamos iniciatyvas, kuriomis palengvinamas grivinų banknotų keitimas į priimančiosios valstybės narės valiutą siekiant paremti perkeltuosius asmenis iš Ukrainos ir patenkinti jų poreikius, visų pirma kylančius jiems keliaujant Sąjungoje. 
            
            
               Šio pasiūlymo tikslas – skatinti suderintai rengti galimas nacionalines schemas, kad perkeltiesiems asmenims iš Ukrainos būtų sudarytos tokios pačios sąlygos konvertuoti turimus grivinų banknotus į vietos valiutą nepriklausomai nuo juos priėmusios valstybės narės.  
            
            
               •Suderinamumas su toje pačioje politikos srityje galiojančiomis nuostatomis
            
            
               Šis pasiūlymas visapusiškai atitinka ES prieglobsčio acquis, visų pirma 2001 m. liepos 20 d. Tarybos direktyvą 2001/55/EB dėl minimalių normų, suteikiant perkeltiesiems asmenims laikiną apsaugą esant masiniam srautui, ir dėl priemonių, skatinančių valstybių narių tarpusavio pastangų priimant tokius asmenis ir atsakant už tokio veiksmo padarinius pusiausvyrą, ir 2022 m. kovo 4 d. Tarybos įgyvendinimo sprendimą (ES) 2022/382, kuriuo pagal Direktyvos 2001/55/EB 5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga. Be to, jis visapusiškai atitinka Sąjungos tikslą sukurti laisvės, saugumo ir teisingumo erdvę, atvirą tiems, kurie aplinkybių priversti teisėtai ieškoti apsaugos Sąjungoje.
            
            
               Pasiūlymo elementai taip pat atitinka 2020 m. rugsėjo mėn. migracijos ir prieglobsčio paktą ir susijusius pasiūlymus dėl teisėkūros procedūra priimamų aktų. 
            
            
               
            
            
               •Suderinamumas su kitomis Sąjungos politikos sritimis
            
            
               
                  Šis pasiūlymas dera su Sąjungos išorės veiksmais, kaip antai ES sankcijomis ir kitomis ribojamosiomis priemonėmis. Šis pasiūlymas yra visapusiško ES veiksmų, kuriais reaguojama į Rusijos invaziją į Ukrainą, rinkinio dalis.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas SESV 292 straipsniu kartu su SESV 78 straipsnio 1 dalimi ir 2 dalies c punktu. Pagal SESV 78 straipsnio 1 dalį, Sąjunga kuria bendrą prieglobsčio, papildomos apsaugos ir laikinos apsaugos politiką trečiosios šalies piliečiams, kuriems reikia apsaugos, siekdama siūlyti atitinkamą statusą ir užtikrinti, kad nebūtų pažeistas negrąžinimo principas. Ši politika privalo neprieštarauti 1951 m. liepos 28 d. Ženevos konvencijai ir 1967 m. sausio 31 d. Protokolui dėl pabėgėlių statuso bei kitoms atitinkamoms sutartims. Pagal SESV 78 straipsnio 2 dalies c punktą, taikant 1 dalį, Europos Parlamentas ir Taryba, spręsdami pagal įprastą teisėkūros procedūrą, patvirtina bendros Europos prieglobsčio sistemos priemones, kurias sudaro bendra laikinos apsaugos sistema perkeltiesiems asmenims masinio antplūdžio atveju.
               
            
         
         
            
               •Subsidiarumo principas (neišimtinės kompetencijos atveju) 
            
            
               Šis pasiūlymas atitinka ES sutarties 5 straipsnio 3 dalyje nustatytą subsidiarumo principą. Šiuo pasiūlymu skatinama visas valstybes nares suderintai imtis veiksmų, kuriais siekiama perkeltiesiems asmenims iš Ukrainos sudaryti vienodas sąlygas konvertuoti turimus grivinų banknotus į vietos valiutą nepriklausomai nuo juos priėmusios valstybės narės, kuriais taip pat siekiama nustatyti vienodas sąlygas kredito įstaigoms ir užkirsti kelią būsimam spekuliaciniam elgesiui rinkoje.  
            
            
               •Proporcingumo principas
            
            
               Šis pasiūlymas atitinka ES sutarties 5 straipsnio 4 dalyje nustatytą proporcingumo principą. Nei šios siūlomos rekomendacijos turiniu, nei jos forma neviršijama to, kas būtina jos tikslams pasiekti. Valstybių narių įsipareigojimai, kuriuos jos prisiimtų, yra savanoriški ir kiekviena valstybė narė gali laisvai nuspręsti, ar nori įdiegti tokias galimas nacionalines schemas. 
            
            
               •Priemonės pasirinkimas
            
            
               Tarybos rekomendacija yra tinkama šios srities priemonė. Ji grindžiama esamais Europos Sąjungos teisės aktais ir atitinka Europos Sąjungos veiksmų bendros Europos prieglobsčio sistemos srityje priemones. Joje pateikiamos priemonės, kurias valstybės narės turi apsvarstyti, bet joje pateikiamas gaires dėl priemonių pasirinkimo ir jų struktūros valstybės narės gali taikyti lanksčiai.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma. 
               
            
            
               •Konsultacijos su suinteresuotosiomis šalimis ir tiriamųjų duomenų rinkimas ir naudojimas
            
            
               
                  Netaikoma.
               
            
            
               •Poveikio vertinimas
            
            
               Pasiūlyme teikiamos rekomendacijos dėl nacionalinių schemų nustatymo siekiant spręsti perkeltųjų asmenų, kurie dėl Rusijos invazijos į Ukrainą priversti išvykti iš Ukrainos, grivinų banknotų keitimo į valstybės narės, priimančios tuos asmenis, vietos valiutą problemas. Tačiau joje pateiktas gaires dėl priemonių pasirinkimo ir jų struktūros valstybės narės gali taikyti lanksčiai, todėl poveikio vertinimo atlikti nereikia.
            
            
               •Reglamentavimo tinkamumas ir supaprastinimas
            
            
               
                  Netaikoma.
               
            
            
               •Pagrindinės teisės
            
            
               
                  Šiuo pasiūlymu gerbiamos pagrindinės teisės ir laikomasi principų, kurie pripažinti visų pirma Europos Sąjungos pagrindinių teisių chartijoje, taip pat įsipareigojimų pagal tarptautinę teisę, įskaitant 1951 m. liepos 28 d. Ženevos konvenciją dėl pabėgėlių statuso su pakeitimais, padarytais 1967 m. sausio 31 d. Niujorko protokolu.
               
            
            
               4.POVEIKIS BIUDŽETUI
            
            
               
                  Kad būtų įgyvendintas šis pasiūlymas dėl rekomendacijos, ES biudžeto išteklių nereikia.
               
            
            
               5.KITI ELEMENTAI
            
         
         
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Netaikoma.
               
            
            
               •Aiškinamieji dokumentai (direktyvoms)
            
            
               
                  Netaikoma. 
               
            
            
               •Išsamus konkrečių pasiūlymo nuostatų paaiškinimas
            
            
               1 punkte nurodomas šios rekomendacijos tikslas ir taikymo sritis.
            
            
               Šios rekomendacijos tikslas – Tarybos įgyvendinimo sprendimo (ES) 2022/382 2 straipsnyje apibrėžtiems perkeltiesiems asmenims, kuriems suteikta laikinoji apsauga arba derama apsauga pagal nacionalinę teisę, palengvinti grivinų banknotų keitimą į valstybės narės, priimančios tuos asmenis, vietos valiutą. 
            
            
               2 punkte valstybėms narėms rekomenduojama nustatyti nacionalines schemas, kurios palengvintų grivinų banknotų konvertavimą į nacionalinę valiutą. Pagal schemas turėtų būti numatyta, kad didžiausia suma vienam asmeniui – 10 000 grivinų, netaikant mokesčių, oficialiu valiutos kursu, kurį skelbia Ukrainos nacionalinis bankas. Tokios schemos turėtų būti taikomos ne trumpiau kaip tris mėnesius. 
            
            
               3 punkte valstybėms narėms rekomenduojama įgyvendinant schemą kuo labiau naudotis dalyvaujančių kredito įstaigų tinklu ir su dalyvaujančiomis kredito įstaigomis susitarti, kaip registruoti ir tikrinti kiekvieno šia schema besinaudojančio perkeltojo asmens tapatybę.
            
            
               4 punkte valstybėms narėms rekomenduojama susitarti su Ukrainos nacionaliniu banku dėl būsimo grivinų banknotų keitimo sąlygų.
            
            
               2022/0106 (NLE)
            
            
               Pasiūlymas
            
            
               TARYBOS REKOMENDACIJA
            
            
               dėl grivinų banknotų konvertavimo į priimančiųjų valstybių narių valiutą siekiant padėti nuo karo Ukrainoje bėgantiems asmenims
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 292 straipsnį kartu su 78 straipsnio 1 dalimi ir 2 dalies c punktu,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)nuo Rusijos invazijos į Ukrainą pradžios vos per kelias savaites į Europos Sąjungą atvyko daugiau kaip 4 mln. žmonių. Dar nėra buvę, kad tiek atvyktų per tokį trumpą laiką; 
            
            
               (2)Tarybos įgyvendinimo sprendimu (ES) 2022/382
                  3
                nustatyta, kad yra perkeltųjų asmenų, kurie dėl ginkluotojo konflikto priversti išvykti iš Ukrainos, masinis srautas į Sąjungą ir pradėta taikyti perkeltųjų asmenų iš Ukrainos laikinoji apsauga; 
            
         
         
            
               (3)perkeltiesiems asmenims, kuriems suteikta laikinoji apsauga arba derama apsauga pagal nacionalinę teisę pagal Tarybos direktyvą 2001/55/EB
                  4
                ir įgyvendinimo sprendimą (ES) 2022/382, skubiai reikia grynųjų pinigų esminėms išlaidoms padengti. Daugelis iš jų atvyko turėdami grivinų banknotų, bet juos labai sunku konvertuoti į priimančiosios valstybės narės valiutą;
            
            
               (4)kad apsaugotų ribotas Ukrainos užsienio valiutos atsargas, Ukrainos nacionalinis bankas sustabdė grivinų banknotų keitimą į grynuosius pinigus užsienio valiuta; 
            
            
               (5)dėl ribotos grivinų banknotų konvertavimo galimybės ir valiutos kurso rizikos valstybių narių kredito įstaigos nenori keisti valiutos; 
            
            
               (6)kai kurios valstybės narės svarsto galimybę sukurti nacionalines schemas, pagal kurias būtų leidžiama fiksuotu kursu iškeisti vienam perkeltajam asmeniui nustatytą tam tikrą grivinų sumą; 
            
            
               (7)siekiant paremti perkeltuosius asmenis iš Ukrainos ir patenkinti jų poreikius, visų pirma kylančius jiems keliaujant Sąjungoje, grivinų keitimą į priimančiųjų valstybių narių valiutą reikėtų palengvinti; 
            
            
               (8)reikėtų skatinti valstybes nares suderintai rengti nacionalines schemas, kuriomis siekiama perkeltiesiems asmenims iš Ukrainos sudaryti tokias pačias sąlygas konvertuoti turimus grivinų banknotus į vietos valiutą nepriklausomai nuo juos priėmusios valstybės narės, kuriomis taip pat siekiama nustatyti vienodas sąlygas kredito įstaigoms ir užkirsti kelią būsimam spekuliaciniam elgesiui rinkoje;  
            
            
               (9)Ukrainos nacionalinis bankas kreipėsi į keletą valstybių narių, kad būtų įdiegtos tokios grivinų banknotų pirkimo oficialiu valiutos kursu schemos; 
            
            
               (10)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 3 ir 4 straipsniams, Airija nedalyvauja priimant šią rekomendaciją ir ji nėra jai taikoma;
            
            
               (11)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šią rekomendaciją ir ji nėra jai taikoma, 
            
            
               PRIĖMĖ ŠIĄ REKOMENDACIJĄ: 
            
            
               TIKSLAS IR TAIKYMO SRITIS
            
            
               1.Šios rekomendacijos tikslas – Tarybos įgyvendinimo sprendimo (ES) 2022/382 2 straipsnyje apibrėžtiems perkeltiesiems asmenims, kurie turi teisę į laikinąją apsaugą arba deramą apsaugą pagal nacionalinę teisę, palengvinti grivinų banknotų keitimą į valstybės narės, priimančios tuos perkeltuosius asmenis, vietos valiutą. 
            
            
            
               GERBDAMA NACIONALINĘ KOMPETENCIJĄ IR ATSIŽVELGDAMA Į NACIONALINES APLINKYBES BEI PRAKTIKĄ 
            
            
            
               REKOMENDUOJA: 
            
            
               PAGRINDINĖS REKOMENDACIJOS
            
            
               2.Valstybės narės turėtų nustatyti nacionalines schemas, kurios palengvintų grivinų banknotų konvertavimą į nacionalinę valiutą ir kurioms būtų būdingos šios savybės:
            
            
               (a)kiekvienam perkeltajam asmeniui, pateikusiam įrodymų, kad turi teisę į laikiną apsaugą, numatytą Direktyvoje 2001/55/EB, arba deramą apsaugą pagal nacionalinę teisę, nurodytą Įgyvendinimo sprendime (ES) 2022/382, prilygstančią apsaugai, nurodytai Komisijos komunikate 2022/C 126 I/01
                  5
               , turėtų būti suteikta galimybė grivinų banknotus konvertuoti į valstybės narės valiutą. Kai tai perkeltieji nelydimi nepilnamečiai, konvertavimą turėtų atlikti Direktyvos 2001/55/EB 16 straipsnio 1 dalyje numatytas atstovas;
            
            
               (b)turėtų būti nustatyta didžiausia suma vienam asmeniui; atsižvelgiant į nacionalines aplinkybes, tokios didžiausios sumos turėtų neviršyti 10 000 grivinų vienam asmeniui;
            
         
         
            
               (c)toks konvertavimas turėtų būti leidžiamas netaikant mokesčių;
            
            
               (d)turėtų būti taikomas oficialus valiutos kursas, kurį skelbia Ukrainos nacionalinis bankas; 
            
            
               (e)schema turėtų būti taikoma ne trumpiau kaip tris mėnesius. 
            
            
               PAPILDOMOS REKOMENDACIJOS
            
            
               3.Siekdamos užtikrinti veiksmingą naudojimąsi konvertavimo schema, schemai įgyvendinti valstybės narės turėtų stengtis kuo labiau naudotis dalyvaujančių kredito įstaigų tinklu. Siekdamos visų pirma užtikrinti, kad būtų laikomasi didžiausios sumos vienam perkeltajam asmeniui reikalavimo, valstybės narės turėtų apsvarstyti galimybę su dalyvaujančiomis kredito įstaigomis susitarti, kaip registruoti ir tikrinti kiekvieno šia schema besinaudojančio perkeltojo asmens tapatybę.
            
            
               4.Siekdamos užtikrinti patikimą finansų valdymą ir prireikus valstybės narės turėtų numatyti galimybę su Ukrainos nacionaliniu banku susitarti dėl būsimo grivinų banknotų keitimo sąlygų.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2022 m. kovo 4 d. Tarybos įgyvendinimo sprendimas (ES) 2022/382, kuriuo pagal Direktyvos 2001/55/EB 5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga (OL L 71, 2013 3 4, p. 1). 
               
               
                  
                     (2)
                  
                        2001 m. liepos 20 d. Tarybos direktyva 2001/55/EB dėl minimalių normų, suteikiant perkeltiesiems asmenims laikiną apsaugą esant masiniam srautui, ir dėl priemonių, skatinančių valstybių narių tarpusavio pastangų priimant tokius asmenis ir atsakant už tokio veiksmo padarinius pusiausvyrą (OL L 212, 2001 8 7, p. 12). 
               
               
                  
                     (3)
                  
                        2022 m. kovo 4 d. Tarybos įgyvendinimo sprendimas (ES) 2022/382, kuriuo pagal Direktyvos 2001/55/EB 5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga (OL L 71, 2013 3 4, p. 1). 
               
               
                  
                     (4)
                  
                        2001 m. liepos 20 d. Tarybos direktyva 2001/55/EB dėl minimalių normų, suteikiant perkeltiesiems asmenims laikiną apsaugą esant masiniam srautui, ir dėl priemonių, skatinančių valstybių narių tarpusavio pastangų priimant tokius asmenis ir atsakant už tokio veiksmo padarinius pusiausvyrą (OL L 212, 2001 8 7, p. 12). 
               
               
                  
                     (5)
                  
                        Komisijos komunikatas dėl Tarybos įgyvendinimo sprendimo 2022/382, kuriuo pagal Direktyvos 2001/55/EB 5 straipsnį nustatoma, kad iš Ukrainos yra perkeltųjų asmenų masinis srautas, ir pradedama taikyti laikinoji apsauga, įgyvendinimo gairių (OL C 126 I, 2022 3 21, p. 1).